又坐隠辭
作者：戴表元
朝代：宋

paragraphs: 快馬疾馳，不如徒步。
多金善賈，不如躬耕。
日食八珍，不如强飯。
封侯萬里，不如還鄉。
我觀古來丈夫子，何用桑弧蓬矢射四方。
蘇秦生爲六印役，主父死願五鼎烹。
不如諸葛草間談管樂，陶潜醉裏傲羲皇。
南面之尊何如於據梧之賤，環轍之智無預於荷蓧之狂。
高岡峻谷久亦變，青天白日晝夜行茫茫。
胡爲憂愁浪自苦，百年齒髮誰得長堅强。
不如掩關掃跡成坐隠，清齋永日一爐香。